text: Påvirket 17-årig pige slukkede lyset i boligkvarter
  16 september 2018 kl. 14.34
  En alkoholpåvirket pige fra Als ramte natten til søndag en transformatorstation med en bil og tog strømmen i et boligområde.
  Søndag formiddag startede uden lys for 261 boliger i Vejle, efter en 17-årig kvindelig bilist om natten havde ramt en transformatorstation i Vejle.
  Uheldet skete ved Vindinggård Ringvej lidt over klokken 4.
  - Bilen kommer i rotation og ender med at bakke ind i transformatoren, siger vagtchef Jørn Lindhardt til TV SYD.
  Efterfølgende blev pigen anholdt og taget med på stationen for at få taget blodprøve. Pigen var påvirket af alkohol.
  Sammenstødet med tranformatorstationen betød, at boligerne var uden strøm frem til middag.
  Den 17-årige pige fra Als blev søndag morgen løsladt og afhentet af sine pårørende. Hun slap uskadt fra uheldet.
  Indtil videre får pigen en bøde for at køre bil uden kørekort. Om uheldet betyder, at pigen ikke kan erhverve sig et kørekort foreløbig, afhænger af hendes promille.
  Straffen for kørsel uden førerret
  Første gang straffes kørsel uden førerret med 7.000 kroner i bøde.Anden gang koster det 8.500 kroner.Tredje gang er bøden 10.500 kroner, og bilen kan konfiskeres af politiet.Fjerde gang koster det 14.000 kroner og derefter længere og længere fængselsstraf. Kilde: Anklagemyndigheden
  
  